ಕೆ.ಚಿನ್ನಮ್ಮ

ಭಾರತದ ಕೇರಳದ ಸ್ತ್ರೀವಾದಿ, ಸಾಮಾಜಿಕ ಕಾರ್ಯಕರ್ತೆ, ಪೊಣ್ಣು ಕಾರ್ಯಕರ್ತೆ ಕೆ.ಚಿನ್ನಮ್ಮ. ೧೯೧೮ಡ್ ರಾಜ ಶ್ರೀಮೂಲಂ ತಿರುಣಾಲ್ ಷಷ್ಠಾಭ್ದ ಪೂರ್ತಿ ಸ್ಮರಕ ಹಿಂದೂ ಮಹಿಳಾ ಮಂದಿರಂ (ಇತ್ತೆದ S.M.S.S. ಹಿಂದೂ ಮಹಿಳಾ ಮಂದಿರಂ) ನ್ ಸ್ಥಾಪನೆ ಮಲ್ತೆರ್, ಉಂದು ಕೇರಳ ರಾಜ್ಯೊದ ಸುರುತ ನಿರಾಶ್ರಿತೆರೆನ ಪೊಂಜೊಲೆ ಇಲ್ಲ್. ಧರ್ಮ ಜಾತಿ ಲೆಕ್ಕ ಮಲ್ಪಂದೆ ಸೌಲಭ್ಯ ಇಜ್ಜಂದಿನ ಹಿನ್ನೆಲೆದ ಪೊಣ್ಣು ಜೋಕುಲೆನ್ ಶಿಕ್ಷಣ, ಸಬಲೀಕರಣ, ಪುನರ್ವಸತಿ ಮಲ್ಪುನವು ಈ ಸಂಸ್ಥೆನ್ ಸ್ಥಾಪನೆ ಮಲ್ಪುನ ಮುಖ್ಯ ಉದ್ದೇಶ ಆದಿತ್ತ್ಂಡ್.

## ಜೀವನ ಚರಿತ್ರೆ
ಕೆ. ಚಿನ್ನಮ್ಮ 1883ಡ್ ಕೇರಳದ ತಿರುವನಂತಪುರ ಜಿಲ್ಲೆದ ಅಟ್ಟಿಂಗಲ್ ಡ್ ಒಂಜಿ ಸರಳ ಕೃಷಿ ಕುಟುಂಬೊಡು ಪುಟ್ಟುವೆರ್. ಅಟ್ಟಿಂಗಳ ಎಡವಮದಂ ಇಲ್ಲದ ಕಲ್ಯಾಣಿ ಅಮ್ಮ ಬೊಕ್ಕ ವೇಳಾಯುಧನ್ ಪಿಳ್ಳೈ ಮೊಕ್ಲೆನ ಮಗಲ್. ಬಡವು, ದುರುಪಯೋಗ ಬೊಕ್ಕ ನಿರಾಶ್ರಿತ ಪರಿಸ್ಥಿತಿಡ್ ಬಳಲೊಂದಿತ್ತಿನ ಅಸಹಾಯಕ ಪೊಣ್ಣುಲೆನ ದುಃಖ ಚಿನ್ನಮ್ಮಗ್  ಬಾಲ್ಯೊಡ್ದೆ ಬಾರಿ  ತೊಂದರೆ ಕೊರ್ತುಂಡು. ಅಲೆನ ಅಪ್ಪೆನ ಮಲ್ಲ ಪಲಿನ ಪ್ರೋತ್ಸಾಹೊಡು, ಆರ್ ಫೋರ್ಟ್ ಪ್ರೌಢಶಾಲೆಗ್ ಸೇರ್ಯೆರ್ ಬೊಕ್ಕ ಅಲ್ಪ ಕಲ್ಪುನ ಸುರುತ ಪೊಣ್ಣು ಜೋಕುಲೆಡ್ ಒರಿಯೆ ಆಯೆರ್. ತಿರುವನಂತಪುರದ ಸೇನಾನಾ ಮಿಷನ್ ಪೊಣ್ಣು ಜೋಕ್ಲೆನ  ಶಾಲೆಡ್ ಮೂಲ ಶಿಕ್ಷಣ ಮುಗಿತ್ ಬೊಕ್ಕ ತಿರುವನಂತಪುರದ ಪೊಣ್ಣುಲೆ ಕಾಲೇಜಿಡ್ ಎಫ್.ಎ. ಡಿಗ್ರಿ ಪಡೆಯೆರ್.  ಶಿಕ್ಷಣ ಮುಗಿತ್ ಬೊಕ್ಕ, ಆರ್ ಸಾರ್ವಜನಿಕ ಸೂಚನೆ ಇಲಾಖೆಡ್ ಸಹಾಯಕ ಇನ್ಸ್ಪೆಕ್ಟರ್ ಆದ್ ಸೇರ್ಯೆರ್. ಚಿನ್ನಮ್ಮನ್ ಅಪಗದ ಶಾಲಾ ಇನ್ಸ್ಪೆಕ್ಟರ್ ಕರಪಿತ್ ನ ಸಹಾಯಕಿ ಆದ್ ನೇಮಕ ಮಲ್ತೆರ್, ಬೊಕ್ಕ ಪತ್ತೊಂಜಿ ತಾಲೂಕುದ ಜವಾಬ್ದಾರಿನ್ ವಹಿಸೊಂದಿತ್ತೆರ್. 

**ವೈಯಕ್ತಿಕ ಜೀವನ ಮರಣ** ಚಿನ್ನಮ್ಮನ ಮದಿಮೆ ಸಿ.ವಿ. ರಮನ್ ಪಿಳ್ಳೈನಾ ಪಲಾಯೆ ತಹಶೀಲ್ದಾರ್ ನಾರಾಯಣ ಪಿಳ್ಳೈನ ಮಗೆ  ಕುಮಾರ್ ಪಿಳ್ಳೈ,ನೊಟ್ಟುಗು ಆಂಡ್. ಚಿನ್ನಮ್ಮ ಕಂಡನಿ ಬೊಕ್ಕ ಜೋಕುಲೆನೊಟ್ಟುಗು ಕೊಟ್ಟಾಯಂಡ್ ನೆಲೆಯಾದಿತ್ತೆರ್. ಆರ್ ೧೯೩೦ಡ್ ತೀರ್ ಪೋಯೆರ್. 

## ಸಮಾಜ ಸೇವೆ ಬೊಕ್ಕ ಚಳುವಳಿ |
ಎಂ.ಸಿ.ಶಂಕರ ಪಿಳ್ಳೈ ಪೊಣ್ಣುಲು ಸಂತಾನೋತ್ಪತ್ತಿಗ್ ಇಪ್ಪುನ  ಯಂತ್ರ ಪಂಡ್ದ್  ಒಂಜಿ ಪ್ರಕಟಣೆಡ್ ಬರೆತೆರ್, ಚಿನ್ನಮ್ಮ ಬೊಕ್ಕ ಅರೆನ ಸಹೋದ್ಯೋಗಿ ಕಲ್ಯಾಣಿ ಅಮ್ಮೆರ್ ಅವೆನ್ ಗಟ್ಟಿಯಾದ್ ಖಂಡಿಸಯೆರ್. ೧೯೧೧ಡ್ ಮಹಿಳಾ ಸಮ್ಮೇಳನೊದ ಅಧ್ಯಕ್ಷತೆ ವಹಿಸೊಂದಿಪ್ಪುನಗ ತೀರ್ಥಪಾದ ಪರಮಹಂಸೆರೆನ್ ಭೇಟಿಯಾಯೆರ್. ಆರೆನ ಸಲಹೆದ ಪ್ರಕಾರ ಚಿನ್ನಮ್ಮೆರ್ ಸಾಮಾಜಿಕ ಸೇವೆದ ಬಗ್ಗೆ ಜಾಸ್ತಿ ಗಮನ ಕೊರ್ಯೆರ್.

ಮದಿಮೆ ಆಯಿನ ಪೊಂಜೊವುಲು ಸರ್ಕಾರಿ ಕೆಲ್ಸದಕ್ಲೆನ ಹಕ್ಕ್‌ಗಾದ್ ಚಿನ್ನಮ್ಮ ಹೋರಾಟ ಮಲ್ತ್‌ದ್ ಮಸ್ತ್ ಪೊಣ್ಣ ಸಂಘೊಲೆನ್ ಸ್ಥಾಪನೆ ಮಲ್ತೆರ್. ೧೯೦೮ಡ್, ಕೆ. ಚಿನ್ನಮ್ಮನ್ ಟ್ರಾವಂಕೂರುದ ಕೊಟ್ಟಾಯಂ ವಿಭಾಗೊದ ಶಾಲೆಗ್ಲೆನ ಇನ್ಸ್ಪೆಕ್ಟರ್ ಆದ್ ನೇಮಕ ಮಲ್ತೆರ್. ಅರೆನ ಕರ್ತವ್ಯೊಲೆನ ಭಾಗವಾದ್, ಕ್ರಿಶ್ಚಿಯನ್ ಸನ್ಯಾಸಿನಿಲು ನಡಪಾವುನ ಶಾಲೆಗ್ಲೆಗ್ ಬೊಕ್ಕ ಶಾಲೆಲೆನ ಒಟ್ಟಿಗೆ  ನಡಪುನ ಕ್ರಿಶ್ಚಿಯನ್ ಜೋಕುಲೆನ ಅನಾಥಾಶ್ರಮೊಲೆಗ್ ಭೇಟಿ ಕೊರ್ತೆರ್. ಉಂದು ಅರೆಗ್ ಹಿಂದೂ ಸಮಾಜೊಡು ಅನಾಥೆರ್ ಬೊಕ್ಕ ವಿಧವೆಲೆಗ್ ಒಂಜಿ ಆಶ್ರಯ ಇಲ್ಲ್ ಸುರು ಮಲ್ಪುನ ಕಲ್ಪನೆ ಬತ್ತ್ಂಡ್. 

1916ನೇ ಇಸವಿಡ್ ಚಿನ್ನಮ್ಮೆರ್ ಆ ಕಾಲೊದ ಟ್ರಾವಂಕೂರುದ ಮಹಾರಾಜೆರಾಯಿನ ಶ್ರೀಮೂಲಂ ತಿರುನಾಲ್ ನ 60ನೇ ಪುಟ್ಟು ಪರ್ಬೊದ ಆಚರಣೆದ ಭಾಗವಾದ್ ನಡತಿನ ಒಂಜಿ ಪೊಂಜೊಲೆ ಸಮ್ಮೇಳನೊಡು ಈ ವಿಚಾರೊನು ಮುಲ್ಪ ಪಂಡೆರ್. ಆಂಡ ಆ ಕಾಲೊಡು, ಅಲೆನ ಐಡಿಯಾಗ್ ಏರೆನಲಾ ಬೆಂಬಲ ಇಜ್ಜಾಂಡ್.

ಪೊಂಜೊಲೆ ಸಂಘದ ಅಧ್ಯಕ್ಷರಾಯಿನ ಶ್ರೀಮತಿ ಪಿ.ರಮನ್ ತಂಪಿ 'ಷಷ್ಠಿಪುರ್ತಿ ಮಹೋತ್ಸವ' (60ನೇ ಪುಟ್ಟು ಪರ್ಬೊ ಆಚರಣೆ) ಆಯೋಜಿಸಾದ್, ಅಯಿತ ಜವಾಬ್ದಾರಿನ್ ಚಿನ್ನಮ್ಮಗ್ ಒಪ್ಪಿಸಯೆರ್. ಉತ್ಸವ ಮುಗಿ ಬೊಕ್ಕ ಅಲೆಗ್ ರೂ. 200 ಅಲೆನ ಕೈಟ್ ಒರಿಂಡ್. ಒಂದಿನ ದುಡ್ಡುನ್ ದಾದ ಮಲ್ಪೊಡು ಪನ್ಪಿನ ಚರ್ಚೆದ ಪೊರ್ತುಡು, ಚಿನ್ನಮ್ಮೆರ್ ಪುನರ್ ನಿರಾಶ್ರಿತೆರೆಗ್ ಆಶ್ರಯೊದ ಅಗತ್ಯೊನು ತೆರಿಪಾಯೆರ್. ಸುರುಟು ಗಟ್ಟಿ ವಿರೋಧ ಇತ್ತ್ಂಡಲಾ, ಶ್ರೀಮತಿ ರಮನ್ ತಂಪಿ ನನೊಂಜಿ ಸರ್ತಿ ಈ ವಿಚಾರೊಗು ಬೆಂಬಲ ಕೊರ್ಯೆರ್. 

ಅಲ್ಪ ಚಿನ್ನಮೆ ಒಂಜಿ ಶಕ್ತಿಶಾಲಿ ಭಾಷಣ ಮಲ್ತೆರ್. ಅಯಿತ ಸಾರಾಂಶ ಪಂಡ: "ಇಲ್ಲಡ್ ನಮಕ್ ಬೋಡಾಪುನಾತ್ ತೆನಸ್ ಬೊಕ್ಕ  ಕುಂಟು ಉಂಡು. ಆಂಡ ಈ ರಡ್ಡ್ ಲಾ ಇಜ್ಜಂದಿನ ಮಸ್ತ್ ಪೊಣ್ಣುಲು ಭಿಕ್ಷಾಟನೆಗ್ ‌‌ಮುಟ್ಟುವೆರ್ . ನಿಕುಲು ಮಸ್ತ್ ಜನ ಉಂದೆನ್ ತೂದು ಉಪ್ಪಾಯರ್. ಆಂಡ ನಮಕ್ ಒಂಜಿ ನರಮಾನ್ಯನ ಮನಸ್ಸ್ ಇತ್ತ್ಂಡ, ಪೊಣ್ಣುಲೆನ ಶಿಕ್ಷಣೊಗು ಮಸ್ತ್ ಮಲ್ತಿನ ಮಹಾರಾಜೆರ್ನ ಗೌರವೊಡು, ನಮ ಈ ಅಸಹಾಯಕ ಪೊಣ್ಣುಲೆಗ್ ಸಹಾಯ ಮಲ್ಪೊಡು."

ಈ ಭಾಷಣ ಪರಿಣಾಮಕಾರಿಯಾದ್ ಕೆಲಸ ಮಲ್ತ್ಂಡ್. ಫಲವಾದ್, 1918ಡ್ ತಿರುವನಂತಪುರೊಡು ರಾಜ ಶ್ರೀಮೂಲಂ ತಿರುನಾಲ್ ಷಷ್ಠಾಭ್ದ್ ಪೂರ್ತಿ ಸ್ಮಾರಕ ಹಿಂದೂ ಪೊಂಜೊಲೆ ಮಂದಿರೊನು ಸ್ಥಾಪನೆ ಮಲ್ತೆರ್. ಚಿನ್ನಮ್ಮೆರ್ ಈ ಸಂಸ್ಥೆನ್ ಬಡ ಪೊಣ್ಣುಲೆಗ್ ಶಿಕ್ಷಣ ಬೊಕ್ಕ ವೃತ್ತಿಪರ ತರಬೇತಿ ಕೊರ್ಪಿನ ಕೇಂದ್ರವಾದ್ ಅಭಿವೃದ್ಧಿ ಮಲ್ತೆರ್. ‘ಮಹಿಳಾ ಮಂದಿರ’ ಪನ್ಪಿನ ಪೊಂಜೊವುಲೆನ ಪತ್ರಿಕೆನ್ಲಾ ನಡಪಾವೊಂದಿತ್ತೆರ್.

ಪೊಂಜೊಲೆ ದೇವಸ್ಥಾನೊಡು ಕೆಲಸೊಗು ಟೀಚರೆನ್ ಬಳಕೆ ಮಲ್ತೆರ್ ಪನ್ಪಿನ ವದಂತಿ ಪಗರುನಗ ಚಿನ್ನಮ್ಮಮ್ಮ ಶಾಲೆದ ಇನ್ಸ್ಪೆಕ್ಟರ್ ಸ್ಥಾನೊಡ್ದ್ ದೆತ್ತ್ ದ್ ದೀಯೆರ್. ಅರೆನ್ ದುಂಬುಗು ಪೆಟ್ಟ ಹೈಯರ್ ಸೆಕೆಂಡರಿ ಶಾಲೆದ ಮುಖ್ಯೋಪಾಧ್ಯಾಯೆರಾದ್ ನೇಮಕ ಮಲ್ತೆರ್. ಆ ಕಾಲೊಡು ಕೇರಳಡ್ ವ್ಯಾಪಕವಾದ್ ಅಸ್ಪೃಶ್ಯತೆ ಇತ್ತ್ಂಡಲಾ, ಚಿನ್ನಮ್ಮನ ಶಾಲೆಗ್ ಕೆಳಜಾತಿದ ಪೊಣ್ಣುಲೆನ್ ಸೇರಾವೊಂದಿತ್ತೆರ್.

ಬೊಕ್ಕ ಸರ್ಕಾರದ ಬೇಲೆನ್ ಬುಡ್ದು ಪೊಂಜೊಲೆ ಮಂದಿರದ ಸೇವೆಗ್ ಪೂರ್ತಿ ಕಾಲ ಸಮರ್ಪಿಸಯೆರ್. ಆರ್ ಸಂಸ್ಥೆಗ್ ನಿಧಿ ಸಂಗ್ರಹ ಮಲ್ಪೆರೆ ಮಸ್ತ್ ಪ್ರಯಾಣ ಮಲ್ತೆರ್.

## ಗೌರವ
ಪೊಂಜೊಲೆ ಮಂದಿರ, ಚಿನ್ನಮ್ಮ ನಕುಲು ಜವಾಹರಲಾಲ್ ನೆಹರು, ಅನ್ನಿ ಬೆಸಂಟ್ ಇಂಚಿತ್ತಿನ ಮಸ್ತ್ ರಾಷ್ಟ್ರೀಯ ನಾಯಕೆರ್ ಮೆಚ್ಚಿಯೆರ್. ತಿರುವನಂತಪುರದ ಚಿನ್ನಮ್ಮ ಸ್ಮಾರಕ ಪೊಣ್ಣು ಜೋಕ್ಲೆನ  ಪ್ರೌಢಶಾಲೆಗ್ ಆರೆನ ಪುದರ್ ದೀತೆರ್. ಚಿನ್ನಮ್ಮನ ಅಸಾಧಾರಣ ಕೊಡುಗೆ ಬೊಕ್ಕ ನಿಸ್ವಾರ್ಥ ಸೇವೆದ ನೆಂಪುಗಾದ್ ಪೊಂಜೊಲೆ ಮಂದಿರ ಶತಮಾನೋತ್ಸವದ ಅಂಗವಾದ್  ನೂದು ಬಾಲೆಲೆಗ್ ಶೈಕ್ಷಣಿಕ ನೆರವು ಕೊರ್ಯೆರ್.

ನವೆಂಬರ್ ೨೦೧೯ಡ್ ಚಿನ್ನಮ್ಮೆರ್ ಸ್ಥಾಪನೆ ಮಲ್ತಿನ ಎಸ್ ಎಂ ಎಸ್ ಎಸ್ ಹಿಂದೂ ಪೊಂಜೊಲೆ ಮಂದಿರದ ಶತಮಾನೋತ್ಸವೊಗು ಭಾರತೀಯ ಅಂಚೆ ಇಲಾಖೆ ವಿಶೇಷ ಕವರ್ ಬಿಡುಗಡೆ ಮಲ್ತ್ಂಡ್. ಕವರ್ ಡ್ ಕೆ.ಚಿನ್ನಮ್ಮನ ಚಿತ್ರದ ವಿಶೇಷ ಅಂಚೆ ಚೀಟಿಲಾ ಇತ್ತ್ಂಡ್.

## ಉಲ್ಲೇಖೊಲು
ವರ್ಗೊ:ಸ್ತ್ರೀವಾದೊ ಬುಕ್ಕೊ ಜಾನಪದೊ 2026
ವರ್ಗೊ:ಪರಿಶೀಲಿಸಂದಿನ ಅನುವಾದೊಲು ಇಪ್ಪುನ ಪುಟೊಕುಲು